ESIMESE ASTME KOHTU OTSUS

(apellatsioonikoda)

18. juuni 2009

Kohtuasi T‑572/08 P

Euroopa Ühenduste Komisjon

versus

Amadou Traore

Apellatsioonkaebus – Avalik teenistus – Ametnikud – Töölevõtmine – Teade vaba ametikoha kohta – Nimetamine komisjoni delegatsiooni operatsioonide juhi ametikohale Tansaanias – Vaba ametikoha taseme kindlaksmääramine – Palgaastme ja ametikoha lahususe põhimõte

Ese: Apellatsioonkaebus Euroopa Liidu Avaliku Teenistuse Kohtu (teine koda) 13. novembri 2008. aasta otsuse peale kohtuasjas F‑90/07: Traore vs. komisjon (kohtulahendite kogumikus veel avaldamata) nõudega see otsus tühistada.

Otsus: Tühistada Euroopa Liidu Avaliku Teenistuse Kohtu 13. novembri 2008. aasta otsus kohtuasjas F‑90/07: Traore vs. komisjon osas, kus tühistati Euroopa Ühenduste Komisjoni koostöötalituse EuropeAid ressursside direktoraadi direktori 12. detsembri 2006. aasta otsus, millega lükati tagasi Amadou Traore kandidatuur komisjoni delegatsiooni operatsioonide juhi ametikohale Tansaanias ning otsus S‑i nimetamise kohta sellele ametikohale. Jätta A. Traore esitatud hagi Avaliku Teenistuse Kohtu otsuse peale kohtuasjas F‑90/07 rahuldamata. Jätta A. Traore ja Euroopa Ühenduste Komisjoni kohtukulud esimeses kohtuastmes ja apellatsioonmenetluses nende endi kanda. Jätta komisjoni nõuete toetuseks menetlusse astunud Euroopa Parlamendi, Euroopa Liidu Nõukogu ja Euroopa Ühenduste Kontrollikoja kohtukulud nende endi kanda.





Kokkuvõte





1. Ametnikud – Asutuse töö korraldamine – Vaba ametikoha taseme kindlaksmääramine – Komisjoni delegatsiooni operatsioonide juht

(Personalieeskirjad, artikkel 5)

2. Ametnikud – Asutuse töö korraldamine – Vaba ametikoha taseme kindlaksmääramine – Kohustus määrata teates vaba ametikoha kohta konkreetne palgaaste – Puudumine

(Personalieeskirjad, artikli 5 lõige 4, artikli 7 lõige 1 ja artikkel 29; I lisa)





1. Olgugi et vaba ametikoha tase tuleb määrata asjaomase ametiga kaasnevate ülesannete tähtsuse alusel ning üksnes teenistusüksuse huvides, on see, kui avaldatakse teade vaba ametikoha kohta, mis puudutab nelja erinevat palgaastet ehk palgaastmeid A* 9 (nüüd AD 9) kuni A* 12 (nüüd AD 12), komisjoni delegatsiooni operatsioonide juhi ametikohale, õiguspärane, kuna esiteks ei ole kohaldatava õigusliku raamistikuga ametisse nimetavale asutusele või ametiisikule kehtestatud mingit kohustust määrata siis, kui ta avaldab teate vaba ametikoha kohta, selles vahes konkreetset vaba ametikoha palgaastet, arvestades et ta võib oma kaalutlusõigust kasutades asuda seisukohale, et teenistuse huvides tuleb määrata ametikoha tase nii, et viidatakse reale palgaastmetele eelkõige selleks, et tõsta sobivate kandidaatide arvu, ja teiseks ei ohusta neljale palgaastmele viitamine menetluse objektiivsust.

(vt punktid 38 ja 41)

Viited: Esimese Astme Kohus, 8. juuli 2008, kohtuotsus T‑56/07 P: komisjon vs. Economidis (kohtulahendite kogumikus veel avaldamata, punktid 82–86)





2. Personalieeskirjade artikliga 29 on küll kehtestatud kolm alternatiivi ametikoha täitmisele mõnes institutsioonis, ehk üleviimine, ametisse nimetamine vastavalt artiklile 45a või ametialane edutamine, kuid selles puudub märge, mis käsitleks vaba ametikoha palgaastme määramist teates vaba ametikoha kohta. Seega ei saa osutatud sättest järeldada, et teates vaba ametikoha kohta on keelatud määrata vaba ametikoha taset nii, et viidatakse reale palgaastmetele.

Samuti ei ole personalieeskirjade artikli 7 lõikes 1, mille kohaselt on ametisse nimetav asutus või ametiisik kohustatud viima ametissenimetamise läbi „üksnes teenistusüksuse huvides”, ette nähtud ametisse nimetava asutuse või ametiisiku kohustust määrata teates vaba ametikoha kohta konkreetset palgaastet, mida vabal ametikohal kasutatakse.

Lisaks sellele ei ole personalieeskirjades kehtestatud kindlat seost konkreetse ametikoha ja palgaastme vahel. Nimelt on personalieeskirjade I lisas, millele on viidatud personalieeskirjade artikli 5 lõikes 4, igale tüüpametikohale, mis selles on näitena loetletud, ette nähtud asjaomasele ametikohale vastavad mitu palgaastet.

Nii ei tähenda asjaolu, et vaba ametikoha tase tuleb määrata ametiga kaasnevate ülesannete tähtsuse alusel ning üksnes teenistusüksuse huvides, siiski seda, et ametisse nimetav asutus või ametiisik on kohustatud määrama vaba ametikoha konkreetset palgaastet teates vaba ametikoha kohta.

(vt punktid 59–62)

Viited: eespool viidatud kohtuotsus Economidis vs. komisjon, punkt 80